Уэм дыщызыхъумэхэр
Уэ къемыхынымкIэ мыхьэнэшхуэ иIэщ топгъауэхэм я лэжьыгъэм. Ар къехмэ, дакъикъэ зыбжанэм къриубыдэу Iисраф ищIынущ хади, губгъуи, псэуалъи. Апхуэдэ Лэскэн щIыналъэм къыщыхъуауэ щытащ 1992 гъэм. Абы щыгъуэм уэм къуажэм хэщIыныгъэшхуэ иритат: къэкIыгъэ дэнэ къэна, унащхьэхэр, щхьэгъубжэхэр икъутат.
Лэскэн щIыналъэм топгъауэ гупу 4 итащ, ауэ абыхэм ящыщу иджы 2 щыIэжу аращ: Арщыданымрэ Лэскэн ЕтIуанэмрэ. Лэскэн дэт топгъауэ IуэхущIапIэм цIыхуиплI епхащ: ПщыукI Анзор, Къумахуэ Альберт, Мэремыкъуэ Темыркъан, Мэремыкъуэ Алик. ЦIыху тIурытIурэ, жэщ-махуэ ямыIэу, мэлажьэ ахэр. Гупым я нэхъыщхьэ ПщыукI Анзор зэрыжиIэмкIэ, япэм ракетэ 50 — 60 къыхуашэу щытамэ, иджы 20 — 25-рэщ къратыр.
Сыт хуэдэ гугъуехь хэмылъами, лэжьыгъэр тэмэму ирахьэкI Псынабэ и топгъауэхэми. Абыхэм я нэхъыщхьэр Къэбардэ Валерэщ. Мы къудамэм иIэщ локаторхэр. Абыхэм, дзэ лэжьакIуэхэм ещхьу, зэпымыууэ уафэр локаторхэмкIэ щIапщыкI, пшэм уэр зэрыщызэхуихьэсым кIэлъоплъ. Уэ щыIэу къахутамэ, рацэмкIэ зэрощIэ, пшэм хоуэри, зэбграху.
Къыхэгъэщыпхъэщ: иужьрей илъэсхэм ракетэхэр ирагъэфIэкIуащ, километр 12-кIэ мэлъатэ, уэм нэхъ полъэщ. Иджы топгъауэхэр зэрылажьэ ракетэхэр «Алазан 6», «Алазан 9» жыхуаIэхэращ. Зы ракетэм сом мин 16 и уасэщ. Пэжщ, ар пудкъым, ауэ уэм къыздихьыну хэщIыныгъэм елъытауэ, зырикIщ.
Мыхьэнэшхуэ зиIэ Iуэхур зи пщэ дэлъ лэжьакIуэхэр пэшитI хъу вагоным щIэсщ, зыхуей хуэзэуи пхужыIэнукъым, ауэ тхьэусыхэркъым. ЗыгъэпIейтейр нэгъуэщIщ: мы гъэм ракетэу 21-рэ къыхуашати, 15-р ягъэуащ, 6 къудейщ къэнар. Ар мащIэ дыдэщ.
ПщыукI Iэсият
